A Bizottság határozata

(2001. szeptember 27.)

az emberi fogyasztásra szánt és Indonéziából származó egyes halászati és akvakultúratermékekre vonatkozó egyes védintézkedésekről

(az értesítés a C(2001) 2935. számú dokumentummal történt)

(2001/705/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a harmadik országokból a Közösségbe behozott termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre [1] és különösen annak 22. cikke (1) bekezdésére,

mivel:

(1) A 97/78/EK irányelv 22. cikkének megfelelően a harmadik országból behozott egyes termékek tekintetében el kell fogadni a szükséges intézkedéseket az állat- vagy emberi egészség tekintetében komoly veszély megjelenésének kockázata vagy e veszély terjedése esetén.

(2) Az emberi fogyasztásra szánt, és Indonéziából behozott ostoros garnélákban klóramfenikol jelenlétét észlelték.

(3) Az élelmiszerekben a klóramfenikol jelenléte potenciális kockázatot jelent az emberi egészségre, az Indonéziából származó vagy onnan érkező garnélaszállítmányokból mintát kell venni annak érdekében, hogy kimutassák egészségességüket.

(4) Az általános termékbiztonságról szóló, 1992. június 29-i 92/59/EGK tanácsi irányelv [2] létrehozta az élelmiszerekre vonatkozó gyors figyelmeztetési rendszert, és ezt igénybe lehet venni a 97/78/EK irányelv 22. cikkének (2) bekezdésében előírt kölcsönös tájékoztatási követelmények végrehajtása céljából.

(5) A határozatot az indonéziai illetékes hatóságok által felajánlott garanciák figyelembevételével, valamint a tagállamok által elvégzett vizsgálatok eredményeinek alapján felül kell vizsgálni.

(6) Az e határozatban előírt intézkedések összhangban vannak az Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

Ezt a határozatot az Indonéziából származó vagy onnan érkező, emberi fogyasztásra szánt ostoros garnélákra kell alkalmazni.

2. cikk

(1) A tagállamok a megfelelő mintavételi tervek és kimutatási módszerek felhasználásával minden egyes Indonéziából származó vagy onnan behozott garnélaszállítmányt vegyi vizsgálatnak vetnek alá annak biztosítása érdekében, hogy az érintett termékek ne jelentsenek veszélyt az emberi egészségre. Ezt a vizsgálatot különös tekintettel a klóramfenikol jelenlétének kimutatása céljából kell elvégezni.

(2) A tagállamok azonnal értesítik a Bizottságot az (1) bekezdésben említett vizsgálati eredményekről, a 92/59/EGK irányelv által létrehozott, az élelmiszerekre vonatkozó gyors figyelmeztetési rendszer felhasználásával.

3. cikk

A tagállamok nem engedélyezik az 1. cikkben említett termékeknek a területükre történő behozatalát, vagy egy másik tagállamba történő szállítását, hacsak a 2. cikkben említett ellenőrzések eredménye nem kedvező.

4. cikk

Az e határozat alkalmazása során felmerült költségek a feladót, a címzettet vagy azok meghatalmazottját terhelik.

5. cikk

A tagállamok a kereskedelemre alkalmazott intézkedéseiket módosítják annak érdekében, hogy ezzel a határozattal összhangba hozzák azokat. Erről haladéktalanul tájékoztatják a Bizottságot.

6. cikk

Ezt a határozatot az indonéziai illetékes hatóságok által nyújtott garanciák, valamint a 2. cikkben említett vizsgálatok eredményei alapján vizsgálják felül.

7. cikk

Ennek a határozatnak a tagállamok a címzettjei.

Kelt Brüsszelben, 2001. szeptember 27-én.

a Bizottság részéről

David Byrne

a Bizottság tagja

[1] HL L 24., 1998.1.30., 9. o.

[2] HL L 228., 1992.8.11., 24. o.

--------------------------------------------------